Héraðssaksóknari hefur ákært Jónmund Guðmarsson, fyrrum bæjarstjóra á Seltjarnarnesi og fyrrverandi framkvæmdastjóra Sjálfstæðisflokksins fyrir meiriháttar brot á skatta- og bókhaldslögum. Meint brot voru framin eftir að hann lét af þeim störfum. Ákæran verður þingfest í Héraðsdómi Reykjaness eftir páska.
Í ákærunni er Jónmundi gefið að sök að hafa oftalið rekstrargjöld félagsins Polygon, sem hann á 99 prósent hlut í, um nærri 95 milljónir.
Saksóknari telur hann hafa staðið skil á efnislega röngum skattframtölum félagsins vegna þriggja ára, 2014, 2015 og 2016. Það hafi hann gert með því að færa til gjalda í skattskilum félagsins tilhæfulausan kostnað.
Þetta voru annars vegar greiðslur til félags með aðsetur í Frankfurt í Þýskalandi og hins vegar kostnaður vegna kaupa á vörum og þjónustu og fyrning eigna, sem hvort tveggja var rekstri Polygon óviðkomandi heldur í reynd í þágu Jónmundar persónulega.
Greiðslurnar til félagsins í Þýskalandi eru umfangsmestar en samkvæmt ákæru saksóknara nema þær um 93 milljónum. Í ákærunni er einnig að finna greiðslur til úrsmiðsins Frank Michelsen, Svefns og heilsu, Hörpu, Hugo Boss og World Class sem saksóknari telur að hafi verið rekstri félagsins Polyogon óviðkomandi.
Jónmundur er einnig ákærður fyrir að rangfæra bókhald Polygon á þessum árum, það hafi gefið ranga mynd af viðskiptum og notkun fjármuna félagsins, sérstaklega á þann hátt að rekstrargjöld voru oftalin.